
בס"ד

                                                                                         הלכות חנוכה – כיתות ה'-ו'

הדלקת נרות חנוכה

· מדוע מדליקים נרות חנוכה? 
   כדי לפרסם את הנס הגדול שקרה לאבותינו – הניצחון על היוונים, ונס פך השמן. 
· אפילו שצריך לפרסם את הנס כמה שיותר – ציוו אותנו חכמים להדליק דווקא צמוד לבית שלנו, 
       ולא בכל מקום אחר שנבחר, אפילו אם יש שם יותר אנשים. 
· מי מדליק חנוכיה?  
· יש משפחות שנוהגות להדליק רק חנוכיה אחת בבית (רוב עדות המזרח). 
    לפעמים בבתים אלה – האבא מדליק את הנר הראשון בכל יום, 
    ואת שאר הנרות מדליקים אמא והילדים. 
· יש משפחות שבהן כל אחד מבני הבית מדליק חנוכיה משלו (אשכנזים, וחלק מעדות המזרח).
    בבתים אלה צריך להקפיד להפריד בין החנוכיות ולא לקרב אותן, 
                         כדי שמי שמסתכל מבחוץ לא יתבלבל במספר הנרות.

· היכן שמים את החנוכיה? 
· כשגרים בבית פרטי, עם כניסה נפרדת – עדיף לשים את החנוכיה בחוץ, ליד הפתח הפונה לרחוב.                                                                                                                                                                                      
     גם כשיש רוח – הרבה משתמשים בקופסת זכוכית מיוחדת, כדי שיוכלו להדליק בחוץ.

· כששמים בפתח – שמים בצד שמאל, כי מזוזה מימין – שיהיה מסובב במצוות. 
· הגובה: מעל שלושה טפחים. ועדיף מתחת לעשרה טפחים. אבל גם מעל – כשר
· ואם גרים בבית משותף, עם כמה משפחות באותה כניסה – 
     מדליקים בחלון שממנו יראו הכי טוב העוברים ברחוב את הנרות. 

· הרבה משפחות מדליקות היום נרות חנוכה בחלון, גם אם יש להן פתח שפונה לרחוב. 
הן עושות זאת בגלל הרוח החזקה, ובגלל סיבות אחרות. 
· בזמנים של סכנה – היו מדליקים על השולחן בבית, ולא בחוץ, כדי שהגויים לא יתנכלו למשפחה. 
· השמש, ושאר הנרות: 
· אסור להשתמש באור ובלהבה של נרות חנוכה. 
     הנרות נחשבים קודש – כמו המנורה בבית המקדש. 

· בגלל זה מוסיפים שמש לחנוכיה – כדי לזכור ולעשות סימן, שהנרות האלה אינם רגילים. 
     ואם צריכים להשתמש באור או להדליק אש – משתמשים בשמש. 
· איזה נר או שמן מדליקים? 
· אפשר להשתמש בכל סוג של שמן שבוער, אפילו אם הוא האור שלו הוא חלש ולא יפה.  
וכן אפשר להשתמש בנרות מסוגים שונים. 

· מצווה מן המובחר להשתמש בשמן זית – מפני שהנס נעשה בשמן זית, והרי זה זכר למנורה שבבית המקדש. 
· ברכות ההדלקה: 
· על נרות חנוכה מברכים שתי ברכות: 
ברכה ראשונה: 'אשר קדשנו במצוותיו וציוונו להדליק נר של חנוכה'. 

ברכה שניה: 'שעשה נסים לאבותינו בימים ההם בזמן הזה'. 


ובלילה הראשון של חנוכה מוסיף עוד ברכה – 'שהחיינו…'.
· מקרה מיוחד:
אדם שאין לו כלל נרות חנוכה, ולא מדליקים עליו בבית אחר – יברך את ברכת 'שעשה נסים לאבותינו...', כאשר הוא רואה חנוכיה של מישהו אחר בפתח או בחלון (אפילו שהוא עצמו לא הדליק בכלל). 
· סדר ההדלקה: (לפי השולחן ערוך, וכך נהגו רוב גדול של קהילות ישראל) 
· ביום הראשון מדליקים את הנר הימני. 

· ביום השני מוסיפים נר חדש משמאל לראשון, ואותו מדליקים ראשון. לאחר מכן מדליקים את הנר מאתמול, שהוא השני ביום זה. 
· כך בכל יום – מוסיפים נר חדש משמאל, אותו מדליקים ראשון, ואחר כך מדליקים את שאר הנרות ימינה. 
· זמן ההדלקה: 
· רוב המשפחות נוהגות להדליק בצאת הכוכבים. 

· מתפללים קודם ערבית ואחר כך מדליקים, כי: 'תדיר ושאינו תדיר – תדיר קודם'. 
· יש הנוהגים (כמנהג הגאון מוילנא) להדליק בשקיעת השמש, לפני תפילת ערבית.  
· אם אדם חוזר הביתה מאוחר מהעבודה – יכול עדיין להדליק כשחוזר הביתה. 
ואפילו אם כל הרחוב ישן – יכול להדליק ולברך, כי מפרסם את הנס בקרב אנשי ביתו. 

אבל באמת צריך שאנשי ביתו יהיו ערים. 
· הדלקת נרות בבית הכנסת: 
· חוץ מבבית, מדליקים נרות גם בבית הכנסת.
· בבית הכנסת לא מדליקים ליד הפתח או החלון, אלא בכותל הדרומי של בית הכנסת 
– כמו שהמנורה היתה בדרום בהיכל שבבית המקדש.  

· את הנרות בבית הכנסת מדליקים לפני תפילת ערבית, ומברכים על ההדלקה. 
· בבית הכנסת מדליקים בברכה – רק אם יש מניין בבית הכנסת. 
· הדלקת נרות חנוכה ונרות שבת והבדלה – מה קודם? 
· נרות חנוכה קודמים לנרות שבת.

· צריך להזדרז בערב שבת ולהדליק נרות חנוכה, כדי לא לעכב את כניסת שבת ולא לחלל שבת. 
· כיוון שמדליקים מוקדם את נרות חנוכה – צריך נרות יותר גדולים, או כמות גדולה יותר של שמן, שהנרות ידלקו עד חצי שעה אחרי צאת הכוכבים.
· הבדלה ונר חנוכה: 
בבית הכנסת – מדליקים נר חנוכה לפני ההבדלה. 
בבית – לפי רוב המנהגים – מדליקים נר חנוכה אחרי ההבדלה.

· מי שלא נמצא בבית – מה עושה?  (מקרים נפוצים) 
· אם כל המשפחה נוסעת לחופשה בחנוכה, לכמה ימים– כמובן שמדליקים שם, כי זה נחשב הבית שלהם בימים האלה. 

· אם נסעתי לטיול בהרי אילת, והמשפחה נשארה בבית – ההדלקה בבית נחשבת גם עלי, ואינני צריך להדליק בהרים. 
· אם נוסעים לערב משפחתי עם כל הדודים אצל סבא וסבתא, וחוזרים באותו ערב הביתה – רצוי מאד להדליק נרות בבית לפני שנוסעים, אם אפשר. גם אם מדליקים כולם נרות יחד אצל סבא וסבתא – צריך בכל זאת להדליק גם בבית, שהרי שם אנו ישנים. 
הלל והודאה
· חז"ל קבעו את חג החנוכה להלל ולהודאה – ולא למשתה ושמחה. 
     המשמעות של עניין זה היא, שסעודות חנוכה אינן סעודות מצווה מעיקר הדין. 

     הסיבה – בחנוכה גזרו היוונים על הרוח ולא הגוף, 

     וממילא התשובה שלנו בחנוכה היא תשובה ברוח – בהלל ובהודאה.
· בהשוואה לפורים – שם גזר המן על הגוף, ובאמת מצוות הפורים מתרכזות כמעט כולן סביב העניין הגופני של האכילה והשתיה. 
· יש פוסקים שכתבו, שאם מרבים בדברי תורה ושירות ותשבחות בסעודות חנוכה – גם הן נחשבות סעודות מצווה. 
· בכל שמונת ימי חנוכה אומרים הלל שלם, ומוסיפים 'על הניסים' בברכת המזון ובתפילת עמידה. 
